A BIZOTTSÁG HATÁROZATA
(2007. június 18.)
a tőkehalállomány helyreállítására irányuló különleges megfigyelési program létrehozásáról szóló 2005/429/EK határozat módosításáról
(az értesítés a C(2007) 2550. számú dokumentummal történt)
(Csak az angol, dán, francia, holland, német és svéd nyelvű szöveg hiteles)
(2007/429/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (1) és különösen annak 34c. cikke (1) bekezdésére,
mivel:
(1)
A 423/2004/EK tanácsi rendelet (2) intézkedéseket állapít meg a Kattegatban, az Északi-tengeren, a Skagerrakban, a La Manche csatorna keleti részében, a Skóciától nyugatra eső területeken és az Ír-tengeren található tőkehalállomány helyreállítására.
(2)
A 27/2005/EK (3), az 51/2006/EK (4) és a 41/2007/EK (5) tanácsi rendelet előírja a halászati erőkifejtés ideiglenes korlátozásait, valamint a megfigyelés, ellenőrzés és felügyelet további feltételeit az említett vizeken vélhetően tőkehalfogást eredményező valamennyi halászatra alkalmazandó egyes állomány-helyreállítási intézkedések összefüggésében.
(3)
A 2005/429/EK bizottsági határozat (6) kétéves időtartamra különleges megfigyelési programot hoz létre, amelynek célja a tőkehalállományok helyreállításával kapcsolatos halászati tevékenységekre alkalmazandó védelmi és ellenőrző intézkedések megfelelő szintű végrehajtásának biztosítása.
(4)
A különleges megfigyelési program nélkülözhetetlen az érintett tagállamok közötti operatív együttműködés megszervezéséhez, valamint annak érdekében, hogy a Közösségi Halászati Ellenőrző Hivatal a 768/2005/EK tanácsi rendelet (7) 9. cikkével összhangban kidolgozhassa a közös alkalmazási terveket.
(5)
A védelmi és ellenőrző intézkedések folyamatos végrehajtásának biztosítására a különleges megfigyelési programot egy évvel meg kell hosszabbítani.
(6)
A 2005/429/EK bizottsági határozatot ezért ennek megfelelően módosítani kell.
(7)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
A 2005/429/EK határozat 1. cikkében a „kétéves időtartamra” kifejezés helyébe a „hároméves időtartamra” kifejezés lép.
2. cikk
E határozat címzettjei a Belga Királyság, a Dán Királyság, a Németországi Szövetségi Köztársaság, a Francia Köztársaság, Írország, a Holland Királyság, a Svéd Királyság és Nagy-Britannia és Észak-Írország Egyesült Királysága.
Kelt Brüsszelben, 2007. június 18-án.